Skole se radius: Lesufi ‘dryf politieke agenda’ | Netwerk24
Skole se radius: Lesufi ‘dryf politieke agenda’
Deur Werner Beukes 26 Oktober 2018 19:45
“Panyaza Lesufi dwing sy wil op Gautengse skole af en dryf ’n politieke agenda.”
So sê Philippus van Staden, die VF Plus-lid wat op 21 Augustus klagte teen die LUR vir onderwys in Gauteng by die Gautengse wetgewer ingedien het.
Van Staden is ontevrede oor wat hy as bevooroordeelde optrede teen Afrikaans en Afrikaanse skole bestempel. “Lesufi se voorneme om die radius van skole se voedingsgebiede van 5 km na 30 km te vergroot, is om spanning tussen rassegroepe te bewerkstellig en gaan skole in algehele chaos dompel,” het Van Staden Vrydag gesê.
Regulasiewysigings is in Junie in die Provinsiale Koerant gepubliseer.
“Sedert die wysigings gepubliseer is, is 10 000 besware by die onderwysdepartement ingedien. Duidelik is mense hoogs ontevrede en bekommerd en maak Lesufi se planne glad nie sin nie,” sê Van Staden.
Lesufi ontken die aantygings teen hom in ’n verklaring wat hy Vrydag uitgereik het. Hy sê hy het geen konstitusionele of wetgewende bepalings, soos die VF Plus beweer, oortree nie.
Die integriteitskommissaris van die Gautengse wetgewer, dr. Ralph Mgijima, ondersoek tans Van Staden se klagtes.
“Ek is nie seker wanneer die ondersoek afgehandel sal word nie, maar sal my berus by die besluit,” sê Van Staden.
“Die uitdagings is nie net tot Afrikaanse skole beperk nie,” sê Lesufi.
“Die departement kan enige skool versoek om meer leerlinge in te neem. Ek kan nie toelaat dat skole wat onderbenut word en in ’n enkele taal onderrig gee, hul deure vir leerlinge sluit wat ook ’n behoefte aan opvoeding het nie,” sê hy.
Meer oor: Panyaza Lesufi
Los verlede met sy geraamtes nou
VF+ dien klag in oor ‘Lesufi Grondwet 272 keer oortree het’